section_heading: Haremska urota
paragraph_text: Zahvaljujući Torinskom papirusu danas znamo da je došlo do urote protiv faraona unutar njegova harema koji se sastojao od njegovih konkubina i žena. Urotu je potakla sporedna žena Teja koja je očigledno bila nezadovoljna što njezin sin Pentawera nije bio predodređen za nasljednika prijestolja. Ovo nije bila mala urota te se pretpostavlja da je u njoj sudjelovalo najmanje 40 ljudi. Računalnom tomografijom Ramzesove mumije otkriveno je da je tijekom urote faraonu prerezan vrat. Rana je do tog otkrića bila skrivena zavojima oko vrata koji se nisu smjeli skidati zbog očuvanja mumije. Iako je faraon ubijen, urota u konačnici nije uspjela te se urotnicima sudilo. Rezultat urote je bilo pogubljenje četrdesetorice urotnika.